KPƐLƖKƲƲ 85
Yesu wa kʋdɔndʋ nɔɔyʋ Sabaatɩ wiye
Farɩsɩ mba paɖaɣ Yesu nɛ paañɩnaɣ nʋmɔʋ nakʋyʋ se patɩŋnɩ kɩ-yɔɔ nɛ pakpa-ɩ. Pɔyɔɔdaa se pɩtɩmʋna se Yesu ɛwaa kʋdɔndɩnaa Sabaatɩ wiye. Sabaatɩ kɩyakʋ nakʋyʋ wiye, Yesu na yʋlʋm nɔɔyʋ habɩyɛ naɖɩyɛ yɔɔ, ɛɛwɛɛ nɛ ɛsʋlʋmʋʋ. Eheyi ɛ-tɔmkpɛlɩkɩyaa se: ‘Ɩna ɛzɩma Ɛsɔ ɖoŋ kaɣ waʋ abalʋ ɛnɛ yɔ.’ Yesu tɔ ndaatʋ tataa nɛ enuutini tɛtʋ nɛ ɛtaa yʋlʋm ɛnʋ ɛ-ɛsa. Nɛ Yesu heyi-i se: ‘Wolo Siloowee lɩŋgamʋʋ taa nɛ ŋkɔ ñɛ-ɛsa.’ Abalʋ ɛnʋ ɛɖɛɛ nɛ ɛla mbʋ nɛ ɛpaɣzɩ naʋ. Ðooo palʋlʋʋ-ɩ yɔ, kajalaɣ ɖeɖe yɔ ɛpaɣzʋʋ naʋ mbʋ yɔ.
Pɩɖɩɣzɩ samaɣ. Peeɖe pɔpɔzaa se: ‘Pɩtɩkɛ abalʋ ɛnʋ ɛcakaɣnɩ peeɖeyɔ nɛ ɛsʋlʋmʋʋ yaa we? Yaa nɔɔyʋ lɩnɩ-ɩ?’ Abalʋ pɩsɩnɩ-wɛ se: ‘Ma lɛ ɖeyi ɖeyi, paalʋlɩ-m nɛ yʋlʋmtʋ.’ Samaɣ pɔzɩ-ɩ se: ‘Pɩlabɩ ɛzɩma nɛ lɛɛlɛɛyɔ ŋnaɣ?’ Eheyi-wɛ ɛzɩma pɩlaba yɔ lɛ, powoni-i Farɩsɩ ñɩma cɔlɔ.
Abalʋ ɛnʋ eheyi Farɩsɩ ñɩma se: ‘Yesu nuuti ahɔya nɛ ɛtaa mɛ-ɛsa yɔɔ nɛ eheyi-m se mowolo nɛ mɔnkɔ mɛ-ɛsa. Malabɩ mbʋ lɛ, manpaɣzɩ naʋ.’ Peeɖe Farɩsɩ ñɩma yɔɔdaa se: ‘Ye Yesu ɛwaɣ ɛyaa Sabaatɩ wiye yɔ, e-ɖoŋ ɛnɩ ɛtɩlɩɩnɩ Ɛsɔ cɔlɔ.’ Ɛlɛ lalaa pɩsɩna se: ‘Ye e-ɖoŋ ɛtaalɩɩnɩ Ɛsɔ cɔlɔ yɔ, ɛtaapɩzɩɣ nɛ ɛwaɣ kʋdɔmɩŋ.’
Farɩsɩ ñɩma yaa abalʋ ɛnʋ ɛ-lʋlɩyaa nɛ pɔpɔzɩ-wɛ se: ‘Pɩlabɩ ɛzɩma nɛ lɛɛlɛɛyɔ mɩ-pɩyalʋ naɣ?’ Sɔɔndʋ kpa abalʋ ɛnʋ ɛ-lʋlɩyaa, mbʋ pʋyɔɔ yɔ Farɩsɩ ñɩma kaaɖʋ paɣtʋ se ye nɔɔyʋ etisiɣ Yesu yɔɔ yɔ, paatasɩɣ-ɩ haʋ waɖɛ nɛ ɛsʋʋ Sinaagɔɔgɩ taa. Pʋyɔɔ pocosaa se: ‘Ðɩɩsɩŋ natʋyʋ. Ɩpɔzɩ ɛ-maɣmaɣ.’ Farɩsɩ ñɩma wɛɛ abalʋ ɛnʋ tɔm pɔzʋʋ yɔ pɩkɔɔ pɩsɩɩnɩ alɩwaatʋ ndʋ eheyi-wɛ se: ‘Mɛntɛm-mɩ heyuu. Ndʋ ɖɔɖɔ ɩñɩnɩɣ se ɩtasɩ nɩʋ?’ Peeɖe Farɩsɩ ñɩma taa wɩwa nɛ pɔɖɔɔnɩ-ɩ.
Yesu wolo ɛna abalʋ ɛnʋ nɛ ɛpɔzɩ-ɩ se: ‘Ŋwɛnɩ tisuu Mesiya yɔɔ?’ Abalʋ cosi-i se: ‘Ye maasɩm weyi ɛkɛna yɔ, maatisi ɛ-yɔɔ.’ Yesu heyi-i se: ‘Ma lɛ Mesiya.’ Kɩbandʋ ndʋ Yesu labɩ abalʋ ɛnʋ yɔ tɩɖɔwa, mbʋ pʋyɔɔ yɔ, ɛwa ɛ-kʋdɔŋ nɛ ɛsɩnɩ-ɩ ɖɔɖɔ nɛ ɛwɛɛnɩ tisuu.
“Iyiɣdi nʋmɔʋ, ɩɩsɩŋ Takayaɣ kiɖeɖeɣa, ɩɩsɩŋ ɖɔɖɔ Ɛsɔ ɖoŋ.”—Maatiyee 22:29